‘Geen voorvalle’ by Ed Sheeran-konsertEd Sheeran op die verhoog by die FNB Stadion in Soweto. (Foto: Big Concerts via Facebook) Nadat talle konsertgangers in Desember by die Global Citizen Festival by die FNB-stadion naby Soweto beroof is, het owerhede hul bes gedoen om die sekuriteit by dié stadion vir Saterdagaand se Ed Sheeran-konsert op te skerp – en alle aanduidings is dat die konsert ŉ dawerende sukses was. Met ŉ uitverkoopte konsert in ŉ stadion wat meer as 90 000 mense kan huisves, kan polisiëring en verkeersbestuur ŉ uitdaging wees. Volgens die Johannesburgse metropolisie was daar egter gisteraand geen ernstige voorvalle in of om die stadion aangemeld nie. Die JMPD het 143 metrobeamptes, 50 verkeersbeamptes, 46 voertuie, twee motorfietse en agt perde ontplooi om verkeersopeenhopings om die stadion te bestuur en te verseker dat konsertgangers veilig is. Ed Sheeran het Saterdag, 24 Maart 2019 die eerste van vier konserte in Suid-Afrika gehou. (Foto: Instagram via @teddysphotos) Michael Sun, Johannesburg se burgemeesterskomiteelid vir veiligheid, het op Twitter gesê hy het gisteraand aan patrollies om die stadion deelgeneem en sal dit weer vanaand doen wanneer die tweede Ed Sheeran-konsert gehou word. “Ons moet verseker dat dit voortaan die standaard is vir alle groot konserte wat in Johannesburg gehou word,” het Sun gesê. Aangesien verskeie konsertgangers tydens die Global Citizen Festival buite die stadion beroof is terwyl hulle vir taxi’s gewag het, het die organiseerders van die Ed Sheeran-konsert met Uber saamgewerk om die veiligheid van konsertgangers te verseker. Van die veiligheidsmaatreëls wat ingestel is, is spesifieke oplaai-sones wat opgestel is waar konsertgangers vir hul Uber kan wag, met veiligheidspersoneel wat in hierdie sones ontplooi is om ŉ oog te hou. Daar is ook Uber-handelsmerkambassadeurs ontplooi wat Uber-klante help om hul Uber te vind. Ed Sheeran op die verhoog by die FNB Stadion in Soweto. (Foto: Big Concerts via Facebook) Bykomende selfoonseinversterkers is geïnstalleer om seker te maak daar is genoeg netwerkontvangs sodat konsertgangers die Uber-app kan gebruik om hul rygeleentheid te bestel. Uber-bestuurders is ook vooraf ingelig oor die beplande logistieke en verkeersbestuursplan om verkeervloei te vergemaklik. Op sosiale media was talle gebruikers vol lof vir die reëlings en veiligheid by die konsert. “Die organisering was uitstekend. Het my 15-jarige dogter gevat en het heeltyd veilig gevoel. Baie verkeers[beamptes], baie polisie, baie sekuriteit wat almal hulle werk gedoen het. Welgedaan! En dankie!” het een konsertganger geskryf. Die tweede Ed Sheeran-konsert vind vanaand weer by die FNB‑stadion plaas, waarna Sheeran nog twee konserte Woensdag en Donderdag in Kaapstad sal hou.